Document ID: /roh_data/filtered/fineweb-2-filterrobots_roh.jsonl.gz/60953

Pedagogia speziala
La pedagogia speziala s'occupa d'uffants e da giuvenils cun in basegn da furmaziun spezial. Quests uffants e quests giuvenils vegnan sustegnids cun mesiras spezialas en lur furmaziun (a partir da la naschientscha fin al 20. onn da la vita accumplì). Els han il dretg d'ina scolaziun speziala e d'in sustegn tras persunal spezialisà en l'educaziun prescolara pedagogic-curativa, en la pedagogia curativa da scola, en logopedia u en terapia da psicomotorica. In basegn da furmaziun spezial vegn constatà, sch’in uffant u in giuvenil è restrenschì u periclità en ses svilup u sch’el na po betg pli suandar l’instrucziun da la scola regulara senza sustegn specific. La pedagogia speziala s’occupa plinavant d’uffants e giuvenils che han cumprovadamain grondas difficultads en lur cumpetenza sociala ed en lur capacitad d’emprender e da prestaziun.
Scleriment, diagnosa e decisiun
Per ils scleriments, per las diagnosas, per las cussegliaziuns e per ils tractaments datti en ils chantuns posts correspundents (tranter auter ils Servetschs psicologics da scola). Ina scolaziun speziala ha lieu suenter ina dumonda, suenter scleriments e suenter ina decisiun d'assegnaziun. Las dumondas pon vegnir fatgas en emprima lingia da persunas d'instrucziun, da medias e da medis, da servetschs spezials (p.ex. dals Servetschs psicologics da scola), d'autoritads da scola, d'autoritads tutelaras.
Scleriments e decisiuns
En quasi tut ils chantuns vegnan ils scleriments fatgs dals Servetschs psicologics da scola, dals Servetschs psicologics d'uffants e da giuvenils u d'autras spezialistas e d'auters spezialists.
La dumonda, sch'in uffant che ha in basegn da furmaziun spezial duai frequentar ina scola regulara (scolaziun integrativa) u ina scola speziala, vegn eruida tras ina Procedura d'evaluaziun standardisada (PES). La procedura duai gidar a registrar sistematicamain differentas infurmaziuns da l'uffant. En quest connex na duai ina mesira betg vegnir effectuda tras singuls caracteristicums (p.ex. in donn), mabain il basegn effectiv vegn eruì sin basa da finamiras da svilup e da furmaziun transparentas. Il scleriment vegn fatg en dus pass da process standardisads (evaluaziun da basa ed evaluaziun dal basegn). Quests pass èn puspè repartids en singuls elements e duain gidar a rimnar indicaziuns da differentas funtaunas d'infurmaziun.
Tras la Procedura d'evaluaziun standardisada pon las applitgadras ed ils applitgaders (Servetsch psicologic da scola, post da scleriment) far in giudicament cumplessiv e multidimensiunal e furma l'emprima basa per ina promoziun intenziunada en ils conturns ch'èn previs per quai.
La Procedura d'evaluaziun standardisada vegn applitgada, sche las resursas da la pedagogia speziala ch'èn avant maun localmain na bastan betg e sche resursas supplementaras ston vegnir messas a disposiziun per la furmaziun e per l'educaziun. Questa procedura è primarmain ina basa da decisiun per ils chantuns per ordinar mesiras rinforzadas da pedagogia speziala.
Cun l'introducziun da la Procedura d'evaluaziun standardisada (PES) vegnan bandunads ils criteris da la AI che s'orientavan fin ussa en emprima lingia a limitas. Da nov vegn la prioritad messa sin las finamiras da svilup e da furmaziun dals uffants e giuvenils cur ch'i vegn sclerì il basegn.